»Så bliver det 50 kroner. Eller 0,02 bitcoin,« siger ekspedienten og viser en skærm med beløb og en QR-kode. Efter et hurtigt scan med mobiltelefonen og et par tryk på skærmen er der kaffe og kage. Let, effektivt og uden at efterlade personlige kreditkortoplysninger. For restauratøren var det en transaktion uden det sædvanlige dankortgebyr.

For langt de fleste er bitcoin stadig en abstrakt størrelse, man mest hører omtalt i forbindelse med valutaspekulation, og når folk snakker om, at ingen kan gennemskue, om der er værdi bag. Men betaling med den virtuelle valuta spreder sig, og nu får danske iværksættere mere kraft til at tage en bid af markedet.Seed Capital skyder nemlig »et større millionbeløb« i Coinify, der er en netop gennemført fusion mellem to bitcoin-startups i hver sin ende af betalingskæden. Bitcoin Nordic, der tilbød køb og salg af bitcoin, og BIPS, hvis betalingsløsning gør det muligt for butikker og webshops at modtage betaling i bitcoin.

»Sammenlægningen af aktiviteterne har været vigtig for at skabe en kritisk masse, men også for at kunne levere ind i den kraftigt stigende efterspørgsel fra forbrugere og virksomheder efter bitcoin-relaterede services. Der ingen andre i Europa som tilbyder netop det miks af services som Coinify nu kan,« siger administrerende direktør Hans Henrik H. Heming.

Bitcoin vil ryste bankernes grundvold

Der er endnu ikke mange bitcoin-iværksættere i Danmark, men i USA er udviklingen længere fremme og tiltrækker allerede store investeringer. Blandt andet har IT-milliadæren Marc Andreesen har skudt enorme summer i bitcoin-industrien. Nu følger danske Seed Capital i de spor med deres første investering i bitcoin.

»Vi er mest interesseret i teknologien og platformen. Internetprotokollen revolutionerede den måde vi kommunikerer på, og Bitcoin-protokollen kan revolutionere den måde vi overfører et unikt stykke digitalt »ejendom« fra én internetbruger til en anden,« siger Richard Breitner, investment manager i kapitalfonden.

»Lige nu er bitcoin i det spæde stadie, før det bliver en mainstream ting, men før eller siden tror vi, at det bliver noget for hr. og fru Hansen. Potentielt kunne alle transaktioner i fremtiden foregå med virtuel valuta. Det er en kage, vi gerne vil have en bid af, og hos Seed Capital tør vi godt være med fra starten af den teknologiske udvikling.«

Muligheden for at gennemføre transaktioner uden at udlevere kreditkortoplysninger, der kan misbruges, og overføre penge på tværs af landegrænser på kort tid, har potentialet til at udfordre bankerne på deres hjemmebane, vurderer tilhængerne af den virtuelle valuta. Fra modsatte side lyder kritikken, at kursen er ekstremt ustabil, og at de anonyme overførsler kan udnyttes af kriminelle og terrorister til at overføre penge uden for myndighedernes søgelys.

Køb kaffe og pizza med bitcoin

Bitcoin vinder frem som betalingsløsning flere og flere steder. Eksempelvis kan man booke hotelværelser hos Expedia eller købe take-away hos Hungry.dk med bitcoin. Paypal, der er nettets største betalingsservice, har netop annonceret, at man nu fremover også vil kunne bruge bitcoin som betaling her.

Omkring 7.000 fysiske butikker og web-shops fra hele verden har tilmeldt sig Coinifys betalingstjeneste, men kapitaltilførslen fra Seed Capital skal gå til en fokuseret indsats i Europa, lyder meldingen.

»Der er et kæmpe arbejde med at undervise danskerne om, hvad bitcoin er. Jeg har i mange år hjulpet danskerne med at blive vant til at handle på nettet. Utrygheden ved nethandel er væk for de fleste, og det samme vil ske for bitcoin,« siger Hans Henrik Heming, der sad som formand for e-handelsmærket i 11 år.

»I dag baserer vi nethandel i det 21. århundrede på kreditkortet, der er en opfindelse fra 1950erne. I dag virker bitcoin måske besværligt og uoverskueligt, men det gjorde e-handel også engang.«